CELEX: E2011P0019
Language: hu
Date: 2011-12-16 00:00:00
Title: A Héraðsdómur Reykjavíkur 2011. december 16-i tanácsadói vélemény iránti kérelme az EFTA-Bírósághoz a Vín Tríó ehf. kontra Izlandi Állam ügyben (E-19/11. ügy)

11.5.2012   
            
            
               HU
            
            
               Az Európai Unió Hivatalos Lapja
            
            
               C 136/9
            
         A Héraðsdómur Reykjavíkur 2011. december 16-i tanácsadói vélemény iránti kérelme az EFTA-Bírósághoz a Vín Tríó ehf. kontra Izlandi Állam ügyben
   (E-19/11. ügy)
   2012/C 136/06
   A Héraðsdómur Reykjavíkur (Reykjavíki Kerületi Bíróság) 2011. december 16-i, a Bíróság hivatalához 2011. december 26-án beérkezett levelében tanácsadói vélemény iránti kérelmet nyújtott be az EFTA-Bírósághoz a Vín Tríó ehf. kontra Izlandi Állam ügyben, az alábbi kérdéseket illetően:
   
               1.
            
            
               Ellentétes-e az Európai Gazdasági Térségről szóló megállapodás 11. cikkével vagy 16. cikkének első bekezdésével, ha valamelyik szerződő fél jogszabályban vagy igazgatási intézkedés révén úgy rendelkezik, hogy az alkohol-kiskereskedelem területén állami monopóliummal felruházott szerv megtagadhatja a koffeint vagy hasonló serkentőket tartalmazó alkoholtartalmú italok kiskereskedelmi értékesítőhelyein történő forgalmazását?
            
         
               2.
            
            
               Amennyiben az EFTA-Bíróság úgy véli, hogy az 1. kérdésben ismertetetthez hasonló rendelkezés az Európai Gazdasági Térségről szóló megállapodás 11. cikke értelmében a behozatalra vonatkozó mennyiségi korlátozásnak vagy azzal egyenértékű hatásokkal járó intézkedésnek minősül, akkor indokoltnak tekinthető-e mégis az ilyen rendelkezés a megállapodás 13. cikke értelmében?
            
         
               3.
            
            
               Amennyiben az 1. kérdésben ismertetetthez hasonló rendelkezés sérti az Európai Gazdasági Térségről szóló megállapodás 11. cikkét vagy 16. cikkének első bekezdését, akkor az EFTA-Bíróság megítélése szerint (amennyiben ilyen kérdésekkel foglalkozik) teljesülnek-e azok a feltételek, amelyeket a felperesnek teljesítenie kell ahhoz, hogy jogosultságot szerezzen a kártalanításra az EFTA-állammal szemben a megállapodás megszegéséért.